**Проект**

**ПРИЕМАНЕ НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИК**

**ЗА УСТРОЙСТВОТО И ДЕЙНОСТТА НА**

**ОП „ПАРКИРАНЕ И РЕПАТРИРАНЕ“,**

**ПРИЕТ С РЕШЕНИЕ №282, ВЗЕТО С ПРОТОКОЛ №15 ОТ 13.10.2021Г. НА ОБЩИНСКИ СЪВЕТ ПЛОВДИВ**

**ВНОСИТЕЛ: ВЕЛИЧКО РОДОПСКИ – ЗАМ.-КМЕТ „ФИНАНСИ И СТОПАНСКИ ДЕЙНОСТИ“ НА ОБЩИНА ПЛОВДИВ**

 Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Правилника на е-mаil адрес: t\_yurieva@plovdiv.bg или в деловодството на община Пловдив, пл. „Стефан Стамболов” № 1.

**МОТИВИ:**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИК ЗА УСТРОЙСТВОТО И ДЕЙНОСТТА НА ОП „ПАРКИРАНЕ И РЕПАТРИРАНЕ”**

**1. Причини, които налагат приемането на нов Правилник за устройството и дейността на ОП „Паркиране и репатриране“.**

Предлаганите изменения в Правилника за устройството и дейността на ОП „Паркиране и репатриране“ са продиктувани от необходимостта за оптимизиране на списъчния състав и намаляването на разходите за работна заплата, след закупуване на по-голям брой паркомати и направен обстоен анализ на дейността на предприятието. С докладна записка на директора на ОП „Паркиране и репатриране“ с вх. № 22 ОПР - 229/17.02.2022г. на Община Пловдив е предложено да се внесе промяна в щатната численост на предприятието – намаление с 25 щатни бройки /инкасатори/. Промените са отразени в приложената графична структура, представляваща **Приложение №1** „Организационна структура на ОП „Паркиране и репатриране“**,** неразделна част от Правилника на общинското предприятие.

При изготвяне на ПРОЕКТОБЮДЖЕТА на община Пловдив за 2022г. е взето предвид горепосоченото предложение на директора на общинското предприятие „Паркиране и репатриране“ и приложените разчети са взети предвид при формиране на разходната част и натуралните показатели на предприятието.

Изменението на Правилника за устройството и дейността на ОП „Паркиране и репатриране“ касае и настъпилите изменения в дълготрайните материални активи на ОП „Дезинфекционна станция“ през 2021г.- новопридобити, както и отписани, бракувани, поради което е необходимо да бъде актуализиран и описът на предоставеното за управление имущество по **Приложение №2** „Опис на предоставеното за управление имущество към 31.12.2021г.“ към Правилника към 31.12.2021г. Измененията се изразяват в закупуването/придобиването на следните ДМА:

* 10 бр. автомати за платено паркиране – 95 340,00лв.
* Паркинг система Рилон център – 6 450,65лв.
* Придобити са машини и съоръжения за дейността на стойност 105 977,07лв.
* 4 бр. настолни компютъра – 3 470,40лв.
* UPS за паркинг „Звезда“ – 4 186,42лв.
* Прехвърлен е за стопанисване паркинг „Евмолпия“.

В изпълнение на разпоредбите на чл.3, ал.9 и ал.11, във връзка с §2 от Допълнителните разпоредби от Наредбата за създаване, управление и контрол върху дейността на общинските предприятия на община Пловдив по гл. VI от ЗОС са представени: Приложение №1 и актуализирано Приложение №2 неразделни части от новия Правилник за устройството и дейността на ОП „Паркиране и репатриране“, с които предлагаме да бъде изменен и допълнен Правилник за устройството и дейността на ОП „Паркиране и репатриране“.

 При изработването на проекта за изменение и допълнение на Правилника за устройството и дейността на ОП „Паркиране и репатриране“ са спазени принципите на *необходимост, обоснованост, предвидимост, откритост, съгласуваност, субсидиарност, пропорционалност и стабилност.*

**Принцип на необходимост** – необходимо е да бъдат приети изменения и допълнения в Правилника за устройството и дейността на ОП „Паркиране и репатриране“, поради промени в структурата и в щатната численост, отразени в Приложение №1 – „Организационна структура на предприятието“ и актуализирано Приложение №2 „Опис на предоставеното за управление имущество към 31.12.2021г.“

**Принципът на обоснованост** – приемането на изменение и допълнение на Правилник за устройството и дейността на ОП „Паркиране и репатриране“ се обосновава с разпоредбите на чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на изменение и допълнение на Правилник за устройството и дейността на ОП „Паркиране и репатриране“ е в съответствие с нормативните актове от по**-**висока степен.

При изработване на проекта за изменение и допълнение на Правилник за устройството и дейността на ОП „Паркиране и репатриране“ е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта за изменение и допълнение на Правилник за устройството и дейността на ОП „Паркиране и репатриране“, която е прикачена към публикувания проект.

**2. Цел на приемане на Правилник за изменение и допълнение на Правилника за устройството и дейността на ОП „Паркиране и репатриране“.**

Целта на приемането на изменение и допълнение на Правилник за устройството и дейността на ОП „Паркиране и репатриране“ е да се приеме ново Приложение №1 – „Организационна структура на предприятието“ и актуализирано Приложение №2 **-** Опис на предоставеното за управление имущество към 31.12.2021г.

**3. Финансови средства, необходими за приемане на Правилник за изменение и допълнение на Правилника за устройството и дейността на ОП „Паркиране и репатриране“.**

За приемането на изменение и допълнение на Правилник за устройството и дейността на ОП „Паркиране и репатриране“ не е необходимо разходването на допълнителни бюджетни средства.

 **4. Очаквани резултати**

Очакваните резултати са: оптимизиране на организационната структура и щатната численост на персонала, подобряване на приходосъбираемостта и ограничаване възможностите за злоупотреби от недобросъвестни служители чрез автоматизиране на таксуването; обективно регистриране и счетоводно отчитане на материалните активи, предоставените за управление на ОП „Паркиране и репатриране“.

**5. Анализ за съответствие с правото на Европейския съюз**

Предлаганият проект за изменение и допълнение на Правилник за устройството и дейността на ОП „Паркиране и репатриране“ е в съответствие с нормативните актове от по-висока степен, както и с тези на европейското законодателство.

Правилникът за устройството и дейността на ОП „Паркиране и репатриране“ е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинската собственост, Закона за нормативните актове, Наредбата за създаване, управление и контрол върху дейността на общинските предприятия по глава VІ от Закона за общинската собственост и други приложими законови разпоредби, поради което съответствието му с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на **18.02.2022г.**

След изтичане на законовия 30**-**дневен срок, предложенията и становищата по проекта за изменение и допълнение на Правилник за устройството и дейността на ОП „Паркиране и репатриране“ ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание чл. 21, ал.1, т.23 и ал.2 от ЗМСМА, във връзка с чл.52, ал.3 и ал.4 от Закона за общинската собственост, във връзка с чл.3, ал.8, ал.9 и ал.11 и §2 от Допълнителните разпоредби от Наредбата за създаване, управление и контрол върху дейността на общинските предприятия по гл.VІ от ЗОС, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

1. Приема Правилник за изменение и допълнение на Правилник за устройството и дейността на ОП „Паркиране и репатриране“, приет с Решение № 282, взето с протокол №15 от 13.10.2021г. на Общински съвет Пловдив, както следва:

**§1.** Намалява щатната численост на ОП „Паркиране и репатриране“ с 25 бройки на длъжност инкасатор плащания, считано от 01.04.2022г.

**§2.** Променя чл.16 на раздел ІІ, б. В “Числен състав на Предприятието” от Правилника, както следва:

„**Чл.16**. Числеността на персонала е общо 153 души, съгласно Приложение №1, неразделна част от Правилника.

**§3**. Отменя Приложение №1 и Приложение №2 към действащия Правилник за устройството и дейността на ОП „Паркиране и репатриране“ и приема ново *Приложение №1* „Организационна структура“ и ново *Приложение №2* „Опис на ДМА към 31.12.2021г.“, и двете неразделна част от Правилника.

**Заключителни разпоредби**

**§4.** Правилник за изменение и допълнение на Правилник за устройството и дейността на ОП „Паркиране и репатриране“, приет с Решение №....., взето с Протокол№..../..................г. на Общински съвет – Пловдив и влиза в сила от 01.04.2022г.

 **§5.** Изпълнението на Правилника се възлага на директора на ОП „Паркиране и репатриране“.

**Приложения:**

**1. Приложение №1** – Правилник за устройството и дейността на ОП „Паркиране и репатриране“, неразделна част от настоящото решение, ведно с Приложение №1 „Организационна структура“ и Приложение №2 „Опис на ДМА към 31.12.2021г.“, и двете неразделна част от Правилника.

**2. Приложение №2** – Предварителна оценка на въздействието.